《松江老兵行》
清代·何延庆

松江老兵八十四，为我追述纯皇事。纯皇当日真圣神，十全武功古无二。

是时老兵年二十，军中转战称无敌。功成不居归江南，马槊由来推第一。

归来自幸身犹在，同我太平六十载。已见年来武备荒，难将曩日雄心改。

一朝妖焰扰云间，老兵谈笑麾金鞭。如此逆贼真鼠辈，誓与此贼不共天。

百战不输一战负，老兵向前众兵后。末路英雄不自由，无端罚作城门守。

上海城门当冲要，微秩居然尚游徼。执梃门前大声呼，是何意态亦可笑。

自怜少小本豪英，老去凄凉百感生。畴昔弯弧夸伟略，今来击柝博微名。

老兵言罢吞声泣，予亦停车为悒悒。老兵老兵尔勿悲，我有一言君听之。

君不见战国侯嬴能酬知，晚监夷门人所思。又不见西汉梅福辞北阙，为吴门卒犹尽职。

古来贤豪不得志，往往萧条屈下位。君生不作李西平，犹幸身作灞桥尉。

峨峨城门冠盖多，贾胡碧眼无讥呵。穷途有客归不得，盱衡厉色君则那。

归鸦点点斜阳暮，老兵无语入城去。秋色萧疏古道寒，一鞭直指松江路。

作者简介：何延庆，字善伯，江宁人。同治癸酉举人，历官知府。有《寄沤诗文集》。